b'\n_START_ARTICLE_\nErnest al II-lea, Duce de Saxa-Coburg \xc8\x99i Gotha\n_START_SECTION_\nPrimii ani\n_START_PARAGRAPH_\nErnest, Prin\xc8\x9b Ereditar de Saxa-Coburg-Saalfeld, s-a n\xc4\x83scut la Palatul Ehrenburg din Coburg la 21 June 1818. A fost fiul cel mare al Ducelui Ernest al III-lea de Saxa-Coburg-Saalfeld \xc8\x99i a primei lui so\xc8\x9bii, Louise de Saxa-Gotha-Altenburg. A avut un frate, Prin\xc8\x9bul Albert, care mai t\xc3\xa2rziu a devenit so\xc8\x9bul reginei Victoria._NEWLINE_De\xc8\x99i Ducele Ernest a fost tat\xc4\x83l a numero\xc8\x99i copii din diferite rela\xc8\x9bii, cei doi b\xc4\x83ie\xc8\x9bi nu au mai avut al\xc8\x9bi fra\xc8\x9bi legitimi. \xc3\x8en 1826, tat\xc4\x83l lor a succedat ca Ernest I, Duce de Saxa-Coburg \xc8\x99i Gotha prin extinderea teritoriilor dup\xc4\x83 decesul lui Frederic al IV-lea, Duce de Saxa-Gotha-Altenburg._NEWLINE_Ernest \xc8\x99i fratele lui au locuit adesea cu bunica lor, Contesa Augusta de Reuss-Ebersdorf, p\xc3\xa2n\xc4\x83 la decesul ei \xc3\xaen 1831. El \xc8\x99i Albert au fost crescu\xc8\x9bi \xc8\x99i educa\xc8\x9bi \xc3\xaempreun\xc4\x83, ca \xc3\xaen cazul \xc3\xaen care ace\xc8\x99tia ar fi fost gemeni. De\xc8\x99i Albert era cu 14 luni mai mic, el l-a dep\xc4\x83\xc8\x99it intelectual pe Ernest. \xc3\x8en 1824, p\xc4\x83rin\xc8\x9bii lor au divor\xc8\x9bat; ulterior ea a p\xc4\x83r\xc4\x83sit Coburg \xc8\x99i i s-a interzis s\xc4\x83-\xc8\x99i mai vad\xc4\x83 fii. Cur\xc3\xa2nd ea s-a rec\xc4\x83s\xc4\x83orit cu Alexander von Hanstein, Conte de P\xc3\xb6lzig \xc8\x99i Beiersdorf \xc8\x99i a murit \xc3\xaen 1831 la v\xc3\xa2rsta de 30 de ani. \xc3\x8en anul de dup\xc4\x83 moartea ei, tat\xc4\x83l lor s-a rec\xc4\x83s\xc4\x83torit cu propria nepoat\xc4\x83, Ducesa Maria de W\xc3\xbcrttemberg, care era fiica surorii lui Antoaneta. Prin urmare, mama vitreg\xc4\x83 era, de asemenea, veri\xc8\x99oara lor primar\xc4\x83. Separarea \xc8\x99i divor\xc8\x9bul p\xc4\x83rin\xc8\x9bilor, precum \xc8\x99i moartea mamei lor, i-a bulversat pe b\xc4\x83ie\xc8\x9bi \xc8\x99i a apropiat \xc8\x99i mai mult rela\xc8\x9bia dintre ei._NEWLINE_\xc3\x8en 1836, Ernest \xc8\x99i Albert au vizitat-o pe veri\xc8\x99oara lor, Prin\xc8\x9besa Victoria de Kent, la Castelul Windsor, unde au petrecut c\xc3\xa2teva s\xc4\x83pt\xc4\x83m\xc3\xa2ni. Ambii b\xc4\x83ie\xc8\x9bi, \xc3\xaen special Albert, erau considera\xc8\x9bi de c\xc4\x83tre familie a fi poten\xc8\x9biali so\xc8\x9bi pentru t\xc3\xa2n\xc4\x83ra prin\xc8\x9bes\xc4\x83, \xc8\x99i ei au \xc3\xaenceput s\xc4\x83 \xc3\xaenve\xc8\x9be bine limba englez\xc4\x83._NEWLINE_Temperamental, Victoria se asem\xc4\x83na mai mult cu Ernest, ambii fiind plini de via\xc8\x9b\xc4\x83 \xc8\x99i sociabili, le pl\xc4\x83ceau dansul, b\xc3\xa2rfa \xc8\x99i  nop\xc8\x9bile t\xc3\xa2rzii; \xc3\xaen schimb acest ritm \xc3\xaei provoca r\xc4\x83u fizic lui Albert. Victoria credea c\xc4\x83 Ernest era "de cele mai multe ori onest \xc8\x99i cu o expresie inteligent\xc4\x83", \xc3\xaen timp ce Albert "p\xc4\x83rea plin de bun\xc4\x83tate \xc8\x99i dulcea\xc8\x9b\xc4\x83 \xc8\x99i foarte inteligent \xc8\x99i de\xc8\x99tept". Nici o ofert\xc4\x83 de c\xc4\x83s\xc4\x83torie nu s-a f\xc4\x83cut pentru nici unul dintre fra\xc8\x9bi \xc8\x99i ei s-au \xc3\xaentors acas\xc4\x83._NEWLINE__NEWLINE_\xc3\x8en acela\xc8\x99i an, Ernest a \xc3\xaenceput instruirea militar\xc4\x83. \xc3\x8en aprilie 1837, Ernest \xc8\x99i Albert au \xc3\xaenceput s\xc4\x83 frecventeze cursurule Universit\xc4\x83\xc8\x9bii din Bonn. \xc3\x8en 1839, fra\xc8\x9bii au c\xc4\x83l\xc4\x83torit din nou \xc3\xaen Anglia, unde Victoria devenise regin\xc4\x83 de doi ani. Victoria l-a g\xc4\x83sit pe Albert agreabil \xc8\x99i l-a cerut \xc3\xaen c\xc4\x83s\xc4\x83torie._NEWLINE_Aceast\xc4\x83 conexiune a avut multe implica\xc8\x9bii asupra Ernest \xc3\xaen viitor; de exemplu, el a fost ales ca na\xc8\x99 pentru cea de-a doua fiic\xc4\x83 a lui Albert, Prin\xc8\x9besa Alice.\n_START_SECTION_\nC\xc4\x83s\xc4\x83torie\n_START_PARAGRAPH_\nDiverse candidate au fost considerate ca posibile so\xc8\x9bii pentru Ernest. Tat\xc4\x83l s\xc4\x83u a vrut ca el s\xc4\x83 se c\xc4\x83s\xc4\x83toreasc\xc4\x83 cu o mare prin\xc8\x9bes\xc4\x83, cum ar fi o Mare Duces\xc4\x83 rus\xc4\x83. O posibilitate era Prin\xc8\x9besa Cl\xc3\xa9mentine de Orl\xc3\xa9ans, o fiic\xc4\x83 a regelui Ludovic-Filip I, pe care a \xc3\xaent\xc3\xa2lnit-o \xc3\xaen timp ce vizita curtea de la Tuileries. O astfel de c\xc4\x83s\xc4\x83torie ar fi cerut totu\xc8\x99i convertirea sa de la luteranism la romano-catolicism, \xc8\x99i \xc3\xaen consecin\xc8\x9b\xc4\x83 planul nu s-a finalizat. Mai t\xc3\xa2rziu, Cl\xc3\xa9mentine s-a c\xc4\x83s\xc4\x83torit cu v\xc4\x83rul lui, Prin\xc8\x9bul August de Saxa-Coburg \xc8\x99i Gotha. De asemenea, Ernest a fost considerat de regina Maria Christina a Spaniei un posibil so\xc8\x9b pentru t\xc3\xa2n\xc4\x83ra ei fiic\xc4\x83 Isabela a II-a a Spaniei  \xc8\x99i de regina Victoria pentru veri\xc8\x99oara ei, Prin\xc8\x9besa Augusta de Cambridge._NEWLINE_La Karlsruhe la 3 mai 1842, Ernests-a c\xc4\x83s\xc4\x83torit cu prin\xc8\x9besa de 21 de ani, Alexandrine de Baden. Ea era fiica cea mare a lui Leopold, Mare Duce de Baden \xc8\x99i a Prin\xc8\x9besei Sofia Wilhelmina a Suediei (fiica regelui detronat Gustav al IV-lea al Suediei). Din c\xc4\x83s\xc4\x83torie nu au rezultat copii, de\xc8\x99i Ernest a fost tat\xc4\x83l a cel pu\xc8\x9bin trei copii nelegitimi \xc3\xaen anii urm\xc4\x83tori._NEWLINE_Ernest a suferit de boli venerice \xc3\xaen adolescen\xc8\x9b\xc4\x83 \xc8\x99i la \xc3\xaenceputul celei de-a treia decad\xc4\x83 a vie\xc8\x9bii cel mai probabil ca o consecin\xc8\x9b\xc4\x83 a vie\xc8\x9bii s\xc4\x83lbatice \xc8\x99i promiscue. Aceste calit\xc4\x83\xc8\x9bi el le-a mo\xc8\x99tenit de la tat\xc4\x83l s\xc4\x83u, care \xc8\x99i-a dus cei doi fii la Paris \xc8\x99i la Berlin pentru a "gusta din pl\xc4\x83ceri", spre "groaza \xc8\x99i ru\xc8\x99inea" lui Albert._NEWLINE_Pe m\xc4\x83sur\xc4\x83 ce anii au trecut, \xc8\x99i \xc3\xaen continuare nu a avut copii legitimi, Ernest a devenit mai distant cu so\xc8\x9bia sa \xc8\x99i a fost continuu infidel. De\xc8\x99i Alexandrine a continuat s\xc4\x83 fie devotat\xc4\x83, aleg\xc3\xa2nd s\xc4\x83 ignore aceste rela\xc8\x9bii, loialitatea ei a devenit din ce \xc3\xaen ce derutant\xc4\x83 pentru cei din afara familiei sale imediate. Prin anul 1859, dup\xc4\x83 \xc8\x99aptesprezece ani de lips\xc4\x83 a copiilor, Ernest n-a mai avut nici un interes fa\xc8\x9b\xc4\x83 de so\xc8\x9bia lui.\n_START_SECTION_\nMo\xc8\x99tenirea Saxa-Coburg \xc8\x99i Gotha\n_START_PARAGRAPH_\nMare parte a domniei lui Ernest, mo\xc8\x99tenitorul prezumptiv al Ducatului de Saxa-Coburg \xc8\x99i Gotha a fost singurul s\xc4\x83u frate, Albert, Prin\xc8\x9b Consort._NEWLINE_C\xc3\xa2nd a devenit din ce \xc3\xaen ce mai clar faptul c\xc4\x83 Ernest nu va avea copii \xc8\x99i posibilitatea unei uniuni \xc3\xaentre ducatele sale \xc8\x99i Regatul Unit a devenit real\xc4\x83, realitatea aceasta a fost indezirabil\xc4\x83. Aranjamente speciale au fost f\xc4\x83cute printr-o combina\xc8\x9bie de clauze constitu\xc8\x9bionale \xc8\x99i renun\xc8\x9b\xc4\x83ri pentru a trece tronul lui Ernest la un fiu al lui Albert, prevenind \xc3\xaen acela\xc8\x99i timp o uniune personal\xc4\x83. \xc3\x8en consecin\xc8\x9b\xc4\x83, Prin\xc8\x9bul Alfred, Duce de Edinburgh, al doilea fiu al fratelui s\xc4\x83u a fost desemnat la 14 decembrie 1861 mo\xc8\x99tenitorul lui Ernest, atunci c\xc3\xa2nd Prin\xc8\x9bul de Wales (viitorul Eduard al VII-lea al Regatului Unit) a renun\xc8\x9bat la drepturile sale de succesiune.'